P6_TA(2004)0017

Maldivi

Evropski parlament,

Resolucija Evropskega parlamenta o političnih razmerah na Maldivih

- ob upoštevanju misije EU na Maldivih za raziskavo dejstev, potem ko je bilo tam uvedeno izredno stanje,

- ob upoštevanju konvencije ZN proti mučenju in drugim krutim, nečloveškim ali poniževalnim kaznim ali ravnanju (CAT), ki so jo Maldivi podpisali maja tega leta,

- ob upoštevanju člena 115(5) svojega Poslovnika,

A. ker je razglasitev izrednega stanja in posledične masovne aretacije (194 ljudi vključno z 10 poslanci) nesorazmerna reakcija oblasti na predvsem mirne demonstracije,

B. upoštevajoč, da predsednik Gayoom uporablja zaporno kazen, da bi zatrl parlamentarno demokracijo, in da trenutno zadržuje v zaporu vodstvo Maldivske demokratske stranke, vključno z Ibrahimom Hussainom Zakijem (zelo spoštovani diplomat in nekdanji generalni sekretar Južnoazijskega združenja za regionalno sodelovanje (SAARC)) in poslanci dr. Mohamedom Munavvarjem (nekdanji državni tožilec), Alijem Faizom, Ilyasom Husseinom, Ahmedom Shafeeqom, Ahmedom Adilom, dr. Husseinom Rasheedom Hassanom (član nacionalnega odbora za človekove pravice), Ibrahimom Ismailom, Mohammedom Naseemom, Ahmedom Athifom in Gasimom Ibrahimom (nekdanji predsednik gospodarske zbornice SAARC in pro-reformni kandidat za mesto predsednika maldivskega parlamenta),

C. ker so naslednje javne osebnosti pridržane "incommunicado" in jih po poročilih mučijo: Husnoo Alsnood (pravnik in član nacionalnega odbora za človekove pravice), Fathimeen Nisreen, Mohammed Niyaz, Ahmed Ibrahim Didi, Mohamed Zaki, Ibrahim Zaki, Maria Manike, Jennifer Latheef, Aminath Najeeb, Mohammed Naseem in Asad Whaeed,

D. upoštevajoč zadnji strateški dokument Komisije, ki je navedel naslednje probleme, za katere je znano, da obstajajo na Maldivih: "arbitrarne aretacije", "pridržanja incommunicado" in "pomanjkanje neodvisnega sodstva", kar pomeni, da so "svoboščine posameznika omejene",

E. ker so ljudje v protestih zahtevali ustavno reformo in izpustitev političnih zapornikov,

F. ker je temu malemu otoškemu narodu v Indijskem oceanu zadnjih 26 let vladal trd, totalitaren režim,

G. ker je volilni sistem na Maldivih zaradi enostrankarskega sistema v osnovi popačen, prav tako pa je pristranski tudi sistem sodstva,

H. ker je proces reforme na Maldivih v odločilni fazi,

I. ker je predsednik Gayoom predlagal spremembo ustave, ki bi omejila njegova pooblastila in dovolila obstoj političnih strank v državi, vendar so nasprotniki režima zelo skeptični v zvezi s predlaganimi spremembami,

J. ker je bil delegaciji EU, ki je obiskala otoke, zavrnjen dostop do pridržanih oseb,

K. upoštevajoč, da so Maldivi 13. marca 1991 podpisali Konvencijo ZN o otrokovih pravicah (CRC), kljub temu pa otroci ostajajo v zaporih,

L. upoštevajoč, da so Maldivi s podpisom Konvencije ZN o odpravi vseh oblik diskriminacije žensk (CEDAW) 31. julija 1993 izrazili svojo mednarodno zavezanost odpravljanju vseh oblik diskriminacije spolov,

M. ker v ozračju zastraševanja državljani Maldivov nimajo svobode govora in izražanja, saj predsednik nadzoruje medije,

N. ker imajo Maldivi posebne odnose z Evropsko unijo in prejemajo razvojno pomoč,

O. ker je trgovinska menjava z Maldivi narasla, saj je uvoz z Maldivov v EU leta 2002 dosegel 38 milijonov evrov,

P. upoštevajoč, da je Komisija Maldivom dala na razpolago proračun za sodelovanje v višini 2 milijonov evrov,

Q. upoštevajoč, da Maldivi spadajo v skupino najmanj razvitih držav in so močno odvisni od zunanje razvojne pomoči,

R. ker Evropska unija pomoči ne daje korumpiranim režimom, ki ne spoštujejo svojih mednarodnih zavez, temveč je pomoč odvisna od prejemnikovega dokazanega dobrega upravljanja, pravne države, človekovih pravic in njegove zavezanosti reformi,

S. ker bo EU pozorno spremljala razvoj dogodkov v skladu z določbami o človekovih pravicah v Cotonoujskem sporazumu in povezanih sporazumih,

T. ker je predsednik Gayoom v preteklosti uspešno razvil cvetoč turizem in nekaj, kar se lahko opiše le kot cvetoč družinski posel in politična mreža po vsej državi,

U. ker je v lanskem letu 106451 Italijanov, 77642 Nemcev, 71440 Britancev in še veliko prebivalcev drugih držav članic, potovalo na Maldive, ne da bi se zavedali, da maldivske oblasti ne spoštujejo temeljnih človekovih pravic in da je bilo večje število ljudi zaprtih brez sojenja,

1. poziva predsednika Gayooma, naj nemudoma prekliče izredno stanje na Maldivih, naj svojim državljanom zagotovi temeljne človekove pravice in izpusti demokratično usmerjene reformiste, ki jih je aretiral 14. avgusta 2004;

2. poziva vlado, naj pospeši odprt in temeljit proces reforme, ki bo najboljši način za zagotovitev stabilnosti v državi;

3. izraža upanje, da se bo vzpostavil obljubljeni demokratični proces, zlasti politični pluralizem in svoboda izbire voditeljev države;

4. poziva k hitri sklenitvi sporazuma z Mednarodnim odborom Rdečega križa (ICRC) o spremljanju razmer v zaporih;

5. poziva Komisijo in države članice, da nemudoma prekinejo pošiljanje vsakršne nehumanitarne pomoči Maldivom in da uvedejo takojšnjo prepoved potovanja članov vlade in drugih maldivskih uradnikov v države članice Evropske unije;

6. poziva EU in vlade držav članic, da ugotovijo, v katerih bankah v tujini so naložena sredstva maldivske vlade;

7. poziva Evropsko unijo, da izda natančna opozorila o stanju spoštovanja človekovih pravic na Maldivih za turiste, ki načrtujejo pot v to državo;

8. poziva Evropsko komisijo, da vpelje uraden dolgoročnejši program obveščanja Evropske unije, s pomočjo katerega se bodo turisti seznanili s stanjem spoštovanja človekovih pravic v posameznih državah, ko bodo izbirali cilje svojih potovanj, in bodo opozorjeni na države, kjer to ni v skladu z mednarodno sprejetimi standardi;

9. poziva vlado Maldivov, da dovoli delegaciji Evropske unije srečanje z aktivisti, ki so zahtevali demokracijo;

10. naroči svojemu predsedniku, naj to resolucijo posreduje Komisiji, Svetu, generalnemu sekretarju Združenih narodov, skupnosti Commonwealth, vladi Združenih držav Amerike, Svetovni turistični organizaciji in vsem organom, povezanim s turizmom, turističnim agencijam in letalskim družbam z licenco IATA in ATOL, vladi Indije in vladam držav SAARC.

--------------------------------------------------